wikibooks.txt.gz
Wé Gárdena in géardagum, þéodcyninga-- þrym gefrúnon. hú ðá æþelingas ellen fremedon.

Him ðá Scyld gewát tó gescæphwíle, felahrór, féran, on Fréan wǽre; hí hyne þá ætbǽron tó brimes faroðe, swǽse gesíþas, swá hé selfa bæd, þenden wordum wéold, wine Scyldinga, léof landfruma, lange áhte; þǽr æt hýðe stód hringedstefna, ísig ond útfús, æþelinges fær; álédon þá léofne þéoden, béaga bryttan, on bearm scipes, mǽrne be mæste; þǽr wæs mádma fela, of feorwegum frætwa gelǽded; ne hýrde ic cýmlícor céol gegyrwan hildewǽpnum ond heaðowǽdum, billum ond byrnum; him on bearme læg mádma mænigo, þá him mid scoldon, on flódes ǽht, feor gewítan; nalæs hí hine lǽssan lácum téodan þéodgestréonum, þonne þá dydon þe hine æt frumsceafte forð onsendon ǽnne ofer ýðe umborwesende; þá gýt híe him ásetton segen gyldenne, héah ofer héafod; léton holm beran, géafon on gársecg, him wæs geómor sefa, murnende mód; men ne cunnon secgan tó sóðe, selerǽdenne hæleð under heofenum, hwá þǽm hlæste onféng.

Sele hlífade, héah ond horngéap; heaðowylma bád láðan líges; ne wæs hit lenge þá gén þæt se ecghete áþumswéoran, æfter wælníðe wæcnan scolde.

Mǽre þéoden, æþeling, ǽrgod, unblíðe sæt, þolode ðrýðswýð, þegnsorge dréah syðþan híe þæs láðan lást scéawedon, wergan gástes; wæs þæt gewin tó strang, láð ond longsum.

Næs hit lengra fyrst ac ymb áne niht eft gefremede 135 morðbeala máre, ond nó mearn fore, fǽhðe ond fyrene, wæs tó fæst on þám.

Swá ríxode ond wið rihte wan, ána wið eallum, oð þæt ídel stód 145 húsa sélest; wæs séo hwíl micel, --twelf wintra tíd-- torn geþolode wine, Scyldenda, --wéana gehwelcne, sídra sorga; forðám secgum wearð ylda bearnum, undyrne cúð 150 gyddum geómore, þætte Grendel wan hwíle wið Hróþgár, heteníðas wæg, fyrene ond fǽhðe, fela misséra singále sæce; sibbe ne wolde wið manna hwone mægenes Deniga, 155 feorhbealo feorran, féa þingian, né þǽr nǽnig witena wénan þorfte beorhtre bóte tó banan folmum, ac se ǽglǽca éhtende wæs --deorc déaþscua-- duguþe ond geogoþe; 160 seomade ond syrede, sinnihte héold mistige móras; men ne cunnon hwyder helrúnan hwyrftum scríþað.

Monig oft gesæt ríce tó rúne; rǽd eahtedon, hwæt swíðferhðum sélest wǽre, wið fǽrgryrum, tó gefremmanne; hwílum híe gehéton æt hærgtrafum 175 wígweorþunga, wordum bǽdon þæt him gástbona géoce gefremede wið þéodþréaum; swylc wæs þéaw hyra: hǽþenra hyht; helle gemundon in módsefan; metod híe ne cúþon, 180 dǽda démend, ne wiston híe drihten god, né híe húru heofena helm herian ne cúþon, wuldres waldend.

Wá bið þǽm ðe sceal, þurh slíðne níð, sáwle bescúfan in fýres fæþm; frófre ne wénan, 185 wihte gewendan; wél bið þǽm þe mót æfter déaðdæge drihten sécean ond tó fæder fæþmum Freoðo wilnian.